รัฐเรียกกนง.คุยบี้ลดดอกเบี้ย
กิตติรัตน์ เตรียมเรียกกนง.-เอกชน หารือแก้ไขปัญหาค่าเงินบาทแข็งค่า คาดกดดันลดดอกเบี้ย
9 พ.ค. 2556

กิตติรัตน์ เตรียมเรียกกนง.-เอกชน หารือแก้ไขปัญหาค่าเงินบาทแข็งค่า คาดกดดันลดดอกเบี้ย
นายกิตติรัตน์ ณ ระนอง รองนายกรัฐมนตรี และ รมว.คลัง กล่าวว่า ในวันจันทร์ที่ 13 พ.ค.นี้ จะนัดหารือนัดพิเศษกับคณะกรรมการนโยบายการเงิน (กนง.) ของธนาคารแห่งประเทศไทย (ธปท.) และภาคเอกชน รวมถึงหน่วยงานภาครัฐที่เกี่ยวข้องกับการดูแลสถานการณ์ค่าเงินบาท ให้มีความเข้าใจที่ตรงกัน
นายกิตติรัตน์ กล่าวว่า หน้าที่ของกนง.จะต้องดูแลอัตราแลกเปลี่ยนควบคู่กับการดูแลอัตราเงินเฟ้อ โดยจะต้องให้อัตราแลกเปลี่ยนเคลื่อนไหวไปในทิศทางเดียวกับค่าเงินของประเทศในภูมิภาคและประเทศคู่ค้า
สำหรับสถานการณ์ค่าบาทในวันนี้ ทรงตัว โดยเปิดตลาด 29.35-29.37 บาทต่อเหรียญสหรัฐ และแข็งค่าขึ้นเล็กน้อยมาอยู่ที่ 29.32-29.34 บาทต่อเหรียญสหรัฐ